Jarek Kurnitski

Jarek Kurnitski (sündinud 20. oktoobril 1970) on Eesti tehnikateadlane, Tallinna Tehnikaülikooli ehituse ja arhitektuuri instituudi direktor ja Eesti Teaduste Akadeemia liige (alates 2018).

Elukäik
1988. aastal lõpetas ta Tallinna 17. keskkooli ja 1990. aastal Tallinna Tehnikaülikooli tööstus- ja tsiviilehituse erialal. Magistrikraadi kaitses ta 1995. aastal Helsingi Tehnikaülikooli juures ehituskonstruktsioonide ja ehitusfüüsika alal ning 2000. aastal samas doktorikraadi hoonete tehnosüsteemide alal.

Aastatel 1990–2010 töötas Jarek Kurnitski Helsingi Tehnikaülikoolis assistendi, teaduri, juhtivteaduri ja dotsendina ning 2009–2012 Soome Innovatsioonifondis SITRA juhtivspetsialistina. Aastatel 2012–2014 oli ta Tallinna Tehnikaülikooli ehitiste projekteerimise instituudi ehituskonstruktsioonide professor, 2013–2016 direktor. Alates 2013. aastast on Jarek Kurnitski Aalto Ülikooli dotsent (Adjunct Professor); alates 2015 TTÜ hoonete energiatõhususe ja sisekliima professor, alates 2017. aastast ehituse ja arhitektuuri instituudi direktor, liginullenergia uurimisrühma juht.

Eesti Teaduste Akadeemia liikmeks valiti Jarek Kurnitski 2018. aastal. Ta kuulub akadeemia informaatika- ja tehnikateaduste osakonda.

Teadustöö 
Jarek Kurnitski on üks Euroopa juhtivatest teadlastest hoonete energiatõhususe ja sisekliima valdkonnas. Ta on olnud keskne autor Eesti ja Soome energiatõhususe miinumumnõuete ja arvutusmetoodika väljatöötamisel, mis on loonud vundamendi liginullenergiahoonete ehitamisele. REHVA (Euroopa kütte, ventilatsiooni ja jahutuse erialaühenduste katusorganisatsioon) liginullenergiahoonete töörühma juhina on ta töötanud välja Euroopa tasemel tehnilisi aluseid hoonete energiatõhususdirektiivi rakendamiseks, samuti osalenud mitme Euroopa standardi väljatöötamisel. Jarek Kurnitski osaleb aktiivselt avalikkuse teavitamisel parema sisekliimaga ja energiatõhusamate hoonete rajamiseks. Tal on märkimisväärne kogemus ka teadus- ja arendustegevuse rahastamise alal. Ta tunnetab hästi ettevõtetes toimuvat toote- ja muud arendustööd ning tema tegevuses on oluline koht koostööl nii Eesti kui ka välisettevõtetega. Tema sulest on ilmunud üle 300 publikatsiooni teaduslikes ja rakenduslikes väljaannetes.

Teaduskorralduslik tegevus 
Jarek Kurnitski on Eesti Teadusagentuuri hindamisnõukogu liige. Ta on olnud hinnatud ekspert mitme riigi teadusrahastuse taotluste hindamisel, sh olnud pikka aega Rootsi Teadusagentuuri Formas taotluste hindajate seas, osalenud oponendina kaitsmiskomisjonides, korraldanud rahvusvahelisi konverentse. Ta on mitme teadusajakirja toimetuskolleegiumi liige.

Tunnustus

Jarek Kurnitskit on tunnustatud Euroopa ja Skandinaavia erialaorganisatsioonide REHVA ja SCANVAC teadusauhindadega. Ta on pälvinud Soome ehitusinseneride liidu kuldmedali. Teda on tunnustatud Tallinna Tehnikaülikooli aasta teadusartikli autorina tehnika ja tehnoloogia valdkonnas (2013, 2019), samuti on ta olnud valitud Tallinna Tehnikaülikooli aasta teadlaseks (2016). 2018. aastal pälvis Jarek Kurnitski riigi teaduspreemia tehnikateaduste valdkonnas. 2021 tunnustas Euroopa kütte, ventilatsiooni ja jahutuse erialaühenduste assotsiatsioon REHVA tema tööd COVID-19 eksperdigrupi juhina Euroopa ventilatsioonijuhiste ettevalmistamisel.

Viited

Välislingid 
 Jarek Kurnitski Eesti Teaduste Akadeemia kodulehel
Jarek Kurnitski Eesti Teadusinfosüsteemis

Eesti tehnikateadlased
Tallinna Tehnikaülikooli professorid
Eesti Teaduste Akadeemia liikmed
Tallinna Tehnikaülikooli vilistlased
Sündinud 1970